यह गाना भले ही हिन्दी फिल्म का है जिसमे एक प्रेमिका पक्षी की तरह उड़ कर अपने प्रेमी के पास पंहुच जाने की कल्पना करती है, पर पंछी की तरह उडऩे की चाहत तो दुनिया का हर इंसान करता है। लेकिन इस कल्पना को हकीकत में बदल कर दिखाया है स्विट्जरलैंड के 'कलाबाज' ईव रोजी ने। उन्होंने यह अनोखा कारनामा किया है जेट-संचालित कृत्रिम पंखों के सहारे। वे फ्रांस से उड़ान भरकर इंग्लिश चैनल पार करते हुए इंग्लैंड पहुंचे। ईव ने जेट-संचालित कृत्रिम पंख स्वंय ही डिजाइन किए हैं। इससे पहले मई में भी ईव रोजी ने एल्प्स पहाड़ों के ऊपर से उड़ान भरी थी, परंतु एक देश से दूसरे देश पखों के सहारे पहुंचने वाले वे संभवत: दुनिया के पहले इंसान बन गए हैं।अपनी दस मिनिट की उड़ान के बाद ईव पैराशूट के सहारे इंग्लैंड के डेवोर में उतरे थे। फ्रांस के कैलेस इलाके से ईव ने एक विमान से 8,800 फुट से भी ज्यादा ऊंचाई से हवा में गोता लगाया, उन्होंने अपने पंखों में लगे जेट इंजन शुरु किए और फिर सफलतापूर्वक 35 किलोमीटर की दूरी तय कर की। उड़ान भरने के बाद ईव ने कहा यह सफर शानदार था। इस रोमांचक क्षण को देखने जुटी भीड़ ने जब ईव रोजी को पैराशूट खोलकर अनोखे पंख सहित जमीन पर आते देखा तो उनकी आंखें आश्चर्य से खुली रह गईं। आखिर उन्होंने किस्से कहानियों की बातों को सच होते हुए जो देखा था। ईव पेशे से पॉयलट रहे हैं और अब 'फ्यूजन मैन' के नाम से मशहूर हो चुके हैं।